Børs Café

Børs Café var et tradisjonsrikt serveringssted i Kløverhuset, Strandgaten 13-15 i Bergen. Etter 113 års drift ble serveringsforretningen stengt i juni 2007. 

Da den store børsbygningen på Vågsallmenningen åpnet i 1865, var det innredet restaurant i kjelleren. Den ble drevet av restauratør Hans Pedersen fra Drammen, tre kelnere og to tjenestepiker, og ble snart fast møtested for «Børsens Mænd», hvorav kallenavnet «Børskjelleren». Etter ombyggingen i 1893 ble Børskjelleren overtatt av restauratør Antony Gjessing (1860-1928).https://www.geni.com/people/Antony-Kaare-Gjessing/6000000059162507208 1. mars 1894 åpnet han Børs Café etter mønster av en tysk Bierhalle - ølhall. Snart var dette blant Bergens mest besøkte serveringssteder. Gjessing og hans kone Hanna Gurine Nilsen (1853-1905) fra Kristiansand bodde i Marken. I 1894 kom Hannas niese, 14 år gamle Elisabeth Michalsen (1880-1963), fra Kristiansand for å hjelpe til i kaféens kjøkken. Hanna døde i oktober 1905, og i 1907 giftet enkemannen seg med Elisabeth som var blitt 27 år. Gjessing var 47. Paret fikk fire barn, og flyttet i 1916 inn i Olav Kyrresgate 32.Jo Gjerstad: «Børs Café & Restaurant - en institusjon i Bergen», Bergens Tidende 23. oktober 2021 

I 1902 kjøpte Gjessing to holmer i Alverstraumen og slo dem sammen til én ved hjelp av en steinfylling. Stedet fikk navnet Solholmen, og Gjessing lot bygge et hovedhus, naust og lysthus, der Christian Michelsen jevnlig var gjest. Barna bodde der uken igjennom med undervisning av en guvernante, mens foreldrene kom på besøk i helgene med sin private yacht, muligvis «Solbris» som Gjessing angivelig skal ha kjøpt av Christian Michelsen,Jo Gjerstad: «Børs Café & Restaurant - en institusjon i Bergen», Bergens Tidende 23. oktober 2021 og som senere ble kjøpt av Vibeke Løkkebergs far med tanke på fraktfart, men i stedet ble stjålet av frontkjempere som flyktet i den til Argentina.Yngve Garen Svardal: «Naziflukten fra Nordhordland», 9. april 2020

I 1917 la Bergen kommune ut tomter til salgs i området som lå i aske etter bergensbrannen i 1916. Antony Gjessing kjøpte to, og i 1925 stod nybygget ferdig med tre etasjer mot Strandkaien der det var inngang til ølhallen, og to mot Strandgaten med inngang til kafé og spisesal. I børsbygningens kjeller ble kaféen omgjort til skoforretning.Jo Gjerstad: «Børs Café & Restaurant - en institusjon i Bergen», Bergens Tidende 23. oktober 2021  

Da Antony Gjessing døde, drev enken Elisabeth stedet videre, senere med hjelp av sine døtre. Da hun fylte 80 år i januar 1960, ble hun hedret i Morgenavisen for den berømte «Børsbiffen» som hun brakte oppskriften på: «Vel, det må være kjøtt av ungt dyr, av ryggen eller indrefileten. Og en må være aldeles sikker på at kjøttet har hengt i 4 dager. Så skjæres den ut, renses som vanlig. Og så stekes den i gårds- og fjellsmør, for det er nemlig så salt at biffen ikke skal saltes.» Pepper og løk hørte med.«Hun var Børsbiffens mor», Bergensiana v/Truls Synnestvedt

I desember 1936 søkte Elisabeth Gjessing om å få bevillingsavgiften nedsatt etter at hun hadde stengt både spisesalen og lunsjkaféen fra 13. november 1936. Hun opplyste at de lokalene var bortleiet for 25 år, og politikammeret fant å anbefale at avgiften nedsatt til kr 600 årlig, slik fru Gjessing selv foreslo.Mappe 3306/1937, A-0155 arkivet etter finansrådmannen, Bergen byarkiv På denne tiden skjedde det en fullstendig ombygging etter tegninger av arkitekt Leif Grung. Selve kaféen hadde veggmalerier med motiver fra jungelen, med papegøyer og gaseller. Bruk av pappmasjé skapte en tredimensjonal virkning. Etter middag var det levende musikk, blant annet jazz som kan ha inspirert jungelmotivene. Nicholas H. Møllerhaug: «Frodig jungel på Strandkaien», Bergensavisen 7. mars 2020

I 1941 ble kafédriften stengt av den tyske okkupasjonsmakten, og stedet tatt i bruk som kantine for tyske soldater.Jo Gjerstad: «Børs Café & Restaurant - en institusjon i Bergen», Bergens Tidende 23. oktober 2021 Høsten 1944 søkte Elisabeth Gjessing om å få refundert halvparten av innbetalt skjenkeavgift kr 1.000,-, ettersom Organisation Todt hadde rekvirert stedet fra 20. juni samme år. Driften måtte fra samme dato innstilles, og samtlige ansatte ble oppsagt. Bergen kommune refunderte kr 500,- som omsøkt.Skriv fra advokat Dan Kildal, Domkirkegaten 4, mappe 2589/1944, A-0155 arkivet etter finansrådmannen i Bergen, oppbevart ved Bergen byarkiv

Kafédrift var vanskelig etter krigen med ødelagt inventar og problemer med å skaffe nytt. Elisabeth Gjessing gjenåpnet ølhallen mot Strandkaien, mens resten ble utleid til Kløverhuset.Jo Gjerstad: «Børs Café & Restaurant - en institusjon i Bergen», Bergens Tidende 23. oktober 2021 

Børs Café hadde hatt en tidsbegrenset kontrakt for leie av lokaler i Kløverhuset. Denne gikk ut 8. oktober 2006. Leieavtalen ble prøvet for retten, der kaféinnehaver Emil Gjessing argumenterte for at leieavtalen burde anses som tidsubestemt. Kjennelsen i Gulating lagmannsrett slo imidlertid fast at Kløver Eiendom AS var i sin fulle rett da de ikke fornyet leieavtalen med Børs Café AS.Helt slutt for Børsen bt.no, lest 21. mai 2016
Vaagen Pub overtok lokalene - og drev restauranten videre i mer eller mindre samme tradisjon som Børs Café, før Duggfrisk tok over lokalene og gjorde om stedet til en mer tradisjonell nattklubb.

I populærkultur

Stedet har blitt foreviget i Di Derres sang «Børs Café» som ble utgitt i 1993 på albumet Den Derre med Di Derre.

 Referanser 

Kategori:Bevertningssteder i Norge
Kategori:Bergens historie
Kategori:Restauranter i Bergen